b'\n_START_ARTICLE_\nThe Factory\n_START_PARAGRAPH_\nThe Factory (liet. Fabrikas)\xc2\xa0\xe2\x80\x93 amerikie\xc4\x8di\xc5\xb3 popmeno pradininko End\xc5\xbeio Varholo \xc4\xafkurta k\xc5\xabrybin\xc4\x97 dirbtuv\xc4\x97 Niujorke, veikusi 1962\xe2\x80\x931984\xc2\xa0m. trijose vietose Manhatane bei Brodv\xc4\x97juje. \xc5\xa0ioje studijoje E. Varholas k\xc5\xabr\xc4\x97 ir vyst\xc4\x97 savo meninius projektus, \xc4\x8dia gim\xc4\x97 jo vieni \xc5\xbeinomiausi\xc5\xb3 meno k\xc5\xabriniai, avangardistiniai filmai.\n_START_SECTION_\nIstorija\n_START_PARAGRAPH_\n7-ame de\xc5\xa1imtmetyje E. Varholo \xc4\xafkurtas Fabrikas buvo Niujorko undergroundo meno centras. Ir v\xc4\x97liau, menininkui dirbant kitose studijose, joms taip pat buvo prigij\xc4\x99 fabriko vardai. Fabrikas buvo ta vieta, kur modeliai, \xc5\xa1ok\xc4\x97jai, aktoriai laisvai rei\xc5\xa1k\xc4\x97 savo svajones ir iliuzijas. Tai buvo Niujorko bohemos u\xc5\xbeuov\xc4\x97ja, gars\xc4\x97jusi triuk\xc5\xa1mingais vakar\xc4\x97liais, orgijomis. Grojo JAV roko grup\xc4\x97 The Velvet Underground, dainavo vokie\xc4\x8di\xc5\xb3 daininink\xc4\x97 ir modelis Nico, Varholo kolega fotografas, film\xc5\xb3 k\xc5\xabr\xc4\x97jas Gerardas Malanga \xc5\xa1oko projektoriumi eksponuojam\xc5\xb3 i\xc5\xa1didint\xc5\xb3 nuotrauk\xc5\xb3 bei film\xc5\xb3 fone, suplaktame su psichodeliniais \xc5\xa1viesos efektais._NEWLINE_Fabrike meno k\xc5\xabrini\xc5\xb3 gamyba buvo tapusi kolektyvine, E. Varholas tur\xc4\x97jo b\xc5\xabr\xc4\xaf asistent\xc5\xb3. Vieni\xc2\xa0\xe2\x80\x93 fotografavo, kiti\xc2\xa0\xe2\x80\x93 nuotraukas k\xc4\x97l\xc4\x97 ant drob\xc4\x97s. Paties E. Varholo dalyvavimas \xc5\xa1iame procese apsiribojo tik vaizd\xc5\xb3 atranka ir sprendimu\xc2\xa0\xe2\x80\x93 juos dauginti ar didinti. Per dvejus metus E. Varholas su savo darbuotojais \xc4\x8dia pagamino vir\xc5\xa1 2000 atvaizd\xc5\xb3, sudariusi\xc5\xb3 pie\xc5\xa1ini\xc5\xb3 ir portret\xc5\xb3 serijas su kino ir muzikinio pasaulio \xc5\xbevaig\xc5\xbed\xc4\x97mis, poparto menininkais, politiniais veik\xc4\x97jais, daiktais ir pan._NEWLINE_1968\xc2\xa0m. liepos 3 d. nuolatin\xc4\x97 studijos klient\xc4\x97 Valerie Solanas (anks\xc4\x8diau vaidinusi viename jo film\xc5\xb3) pasitiko E. Varhol\xc4\x85 Fabriko lifte su revolveriu rankose ir i\xc5\xa1 arti \xc4\xaf j\xc4\xaf paleido kelis \xc5\xa1\xc5\xabvius, sunkiai j\xc4\xaf su\xc5\xbeeisdama_NEWLINE_Devintajme de\xc5\xa1imtmetyje Fabrikas persiorganizavo \xc4\xaf nedidel\xc4\xaf, bet prabang\xc5\xb3 \xe2\x80\x9eOfis\xc4\x85\xe2\x80\x9c, kur Endis \xc4\xafsteig\xc4\x97 ir leido \xc5\xbeurnal\xc4\x85 \xe2\x80\x9eInter/VIEW\xe2\x80\x9c, daugiausiai skirt\xc4\x85 nepriklausomam kinui, interviu su ekrano ir muzikos \xc5\xbevaig\xc5\xbed\xc4\x97mis.'